Diari Oficial de la Generalitat Valenciana


Sumari del DOGV 6540, del 10-06-2011 (2011/6550)

RESOLUCIÓ de 2 de juny de 2011, de la directora general del Secretariat del Consell, de la Conselleria d'Indústria, Comerç i Innovació, per la qual es disposa la publicació del Conveni de col·laboració entre la Generalitat i la Federació ASVAES-Associació Valenciana d'Estudiants, per a l'assessorament als estudiants no universitaris de la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6540

Data del DOGV
:   10-06-2011

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2011/6550


Data del document
:   02-06-2011

Organisme emissor
:   Conselleria d'Indústria, Comerç i Innovació

Tipus de document
:   Resolució

RESOLUCIÓ de 2 de juny de 2011, de la directora general del Secretariat del Consell, de la Conselleria d'Indústria, Comerç i Innovació, per la qual es disposa la publicació del Conveni de col·laboració entre la Generalitat i la Federació ASVAES-Associació Valenciana d'Estudiants, per a l'assessorament als estudiants no universitaris de la Comunitat Valenciana.  
  
 [2011/6550]  
La Generalitat i la Federació ASVAES-Associació Valenciana d'Estudiants han subscrit, després de la tramitació prèvia reglamentària, el 9 de maig de 2011, el conveni de col·laboració per a l'assessorament als estudiants no universitaris de la Comunitat Valenciana.  
En compliment del que establix la clàusula desena del conveni, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 0562/2011, i que figura com a annex d'esta resolució.  
  
  
València, 2 de juny de 2011.- La directora general del Secretariat del Consell: Mª Teresa Lleó Alonso.  
  
  
Conveni de col·laboració entre la Generalitat i la Federació ASVAES-Associació Valenciana d'Estudiants, per a l'assessorament als estudiants no universitaris de la Comunitat Valenciana.  
  
València, 9 de maig de 2011  
  
Reunits  
D'una part, Alejandro Font de Mora Turón, conseller d'Educació, en nom i representació de la Generalitat, facultat per a este acte per l'acord adoptat pel Consell del dia 4 de març de 2011.  
  
I d'una altra, Benjamín Velasco Onrubia, president de la Federació ASVAES-Associació Valenciana d'Estudiants, i facultat per a la firma d'este conveni, segons s'acredita en la certificació expedida per Miguel Vargas Rodríguez, secretari de la dita federació, el dia 26 de gener de 2011.  
  
Manifesten  
Entre els principis que inspira el Decret 234/1997, de 2 de setembre, pel qual s'aprova el Reglament Orgànic i Funcional dels Iinstituts d'Educació Secundària, destaca la concepció participativa en l'activitat escolar i en la gestió dels centres. La dita participació s'articula a través del consell escolar del centre, en el qual els distints sectors de la comunitat educativa promouen, dirigixen i supervisen el seu propi projecte educatiu, com a part fonamental de l'escola participativa.  
  
En este context, l'alumnat i les associacions d'alumnes dels centres ocupen un lloc destacat com a entitats per a la participació i col·laboració en el funcionament dels centres educatius, a través dels òrgans que els són propis. En este sentit, no podrien exercir les seues funcions, ni exercir l'adequada representació en els diferents nivells participatius que la normativa vigent els proporciona en els consells escolars, el Consell Escolar Valencià i la Mesa d'Alumnes, si les associacions d'alumnes i el mateix alumnat es limitaren en la seua tasca a l'àmbit aïllat del seu propi centre, sense potenciar els vincles interassociatius, propiciant la creació i pertinença a les confederacions i federacions que les representen. És evident que l'alumnat necessita estructuralment i formalment un suport i assessorament permanent per a poder exercir les funcions, abans mencionades, que li determinen les normes vigents i les que són inherents a les seues pròpies organitzacions, si les tenen.  
  
En este sentit, la Federació ASVAES-Associació Valenciana d'Estudiants ha contribuït amb eficàcia a consumar els objectius plantejats, determinant activitats a este efecte, així com potenciant i dinamitzant la participació i la formació de les associacions d'alumnes amb el fi i propòsit d'aconseguir una cultura participativa en els centres docents no universitaris de la Comunitat Valenciana, com a criteri exclusiu d'un dret inherent a l'alumnat.  
La Federació ASVAES-Associació Valenciana d'Estudiants ha dedicat notables esforços per a la difusió d'estos drets, lluitant d'esta manera per dignificar la imatge de l'alumnat, allunyant-la de tots aquells estereotips i tòpics amb els quals s'enfronta habitualment. Destacant en la promoció del mèrit i l'excel·lència com a valors clau que garantixen la qualitat de la nostra ensenyança, així com la responsabilitat dels jóvens estudiants en la constant millora de l'educació que reben.  
  
La consolidació del moviment associatiu de l'alumnat dels centres docents no universitaris de la Comunitat Valenciana, i l'assessorament permanent a l'estudiant com a eix fonamental de l'educació a la Comunitat Valenciana fa necessari que esta Conselleria d'Educació proporcione mitjans, recursos, suport i foment per a la consecució d'este fi.  
  
Així mateix, la Llei 38/2003, de 17 de novembre, General de Subvencions, té com a objecte donar resposta, com a mesures de suport financer, a demandes socials i econòmiques de persones i entitats públiques o privades.  
En conseqüència, i de conformitat amb l'article 22.2 de la Llei 38/2003, de 17 de novembre, General de Subvencions, ambdós parts subscriuen el present conveni d'acord amb les següents  
  
Clàusules  
  
Primera. Objecte  
L'objecte del present conveni és recolzar i assessorar els estudiants no universitaris en el desenrotllament de la seua formació integral, durant el procés educatiu de la seua vida en els centres educatius no universitaris de la Comunitat Valenciana, fomentant activitats d'interés social o de promoció d'una finalitat pública, i concretament:  
- Desenrotllar programes de promoció i inserció laboral dels jóvens a l'acabar els estudis.  
- Fomentar la creació d'associacions d'estudiants no universitaris, així com el seu assessorament i dinamització.  
- Organitzar activitats socioculturals destinades a la joventut.  
- Promoure les relacions i les activitats conjuntes entre les diverses organitzacions juvenils valencianes i els col·lectius socials i culturals.   
  
- Potenciar i organitzar activitats dirigides als jóvens sobre la problemàtica mediambiental.  
- Qualssevol altres activitats anàlogues a les anteriors que tendisquen a la formació integral dels estudiants no universitaris.  
  
Segona. Activitats de la Federació ASVAES-Associació Valenciana d'Estudiants  
La Federació ASVAES-Associació Valenciana d'Estudiants realitza, dins dels seus fins propis, activitats incloses dins de l'objecte del conveni, i fomenta l'assessorament d'estudiants no universitaris entre altres activitats pròpies de la seua federació.  
  
Tercera. Finançament i forma de pagament  
La Conselleria d'Educació aportarà la quantitat de deu mil euros (10.000,00 €), a càrrec de la línia nominativa T4407000, corresponent al Programa 421.80 dels pressupostos de la Generalitat de l'any 2011 per a finançar les activitats pròpies de la Federació.  
El lliurament de l'aportació de la Generalitat es durà a terme de la manera que determina l'article 47 bis del Text Refós de la Llei d'Hisenda Pública de la Generalitat Valenciana.  
1. Fins a un 40% de l'import d'esta podrà lliurar-se immediatament una vegada firmat el conveni, amb el depòsit previ de la garantia corresponent.  
2. El 20% s'abonarà després de l'aportació i comprovació de la documentació justificativa de l'efectiva i correcta aplicació de la suma alliberada.  
3. La resta s'abonarà una vegada es justifique el compliment d'allò que s'ha convingut.  
La bestreta del 40% al subscriure's el conveni haurà d'estar acompanyada per la carta de pagament acreditativa d'haver constituït una garantia pel mateix import de la subvenció la bestreta de la qual se sol·licita. La garantia es pot constituir per mitjà de valors, aval bancari o assegurança de caució, a l'empara de l'article 21 de la Llei 38/2003, de 17 de novembre, General de Subvencions, el Text Refós de la Llei d'Hisenda Pública de la Generalitat Valenciana i els articles 42 i següents del RD 887/2006, de 21 de juliol, pel qual s'aprova el Reglament de la Llei General de Subvencions.  
La Federació ASVAES-Associació Valenciana d'Estudiants reconeix i accepta les obligacions que l'article 14 de la Llei 38/2003 General de Subvencions imposa als beneficiaris de subvencions.  
Previ a la firma del present conveni, la Federació ASVAES-Associació Valenciana d'Estudiants haurà d'acreditar que està al corrent de les obligacions tributàries i davant de la Seguretat Social, tal com determina l'article 14 de la Llei 38/2003, de 17 de novembre, General de Subvencions, i els articles 22 i següents del Reial Decret 887/2006 de 21 de juliol, pel qual s'aprova el Reglament de la Llei General de Subvencions.  
  
Quarta. Justificació  
L'abonament de les dites quantitats s'efectuarà contra la presentació de la documentació justificativa que acredite l'import de la despesa realitzada, en els termes que preveu l'article 30 de la Llei 38 2003/, de 17 de novembre, General de Subvencions.  
Serà necessari aportar la certificació de no haver obtingut altres ajudes per a la realització de l'activitat, o en cas d'haver-les obtingut o que hagen sigut finançades amb fons propis, haurà d'acreditar-se en la justificació l'import, la procedència i l'aplicació d'estos fons a les activitats subvencionades, tenint en compte que la quantia de totes estes no supere el cost de les activitats realitzades.  
En el cas que la Federació ASVAES-Associació Valenciana d'Estudiants contracte el subministrament de béns d'equip o la prestació de servicis per empreses de consultoria o assistència tècnica, haurà de sol·licitar com a mínim tres ofertes de diferents proveïdors, amb caràcter previ a la contracció del compromís per a la prestació del servici o l'entrega del bé.   
L'elecció entre les ofertes presentades, que hauran d'aportar-se en la justificació, es realitzarà d'acord amb criteris d'eficiència i economia. Caldrà justificar expressament en una memòria l'elecció quan no recaiga en la proposta econòmica més avantatjosa.  
L'incompliment de l'obligació de justificació, o la justificació insuficient, comportarà el reintegrament en les condicions previstes en l'article 37 de la Llei 38/2003, General de Subvencions.  
En qualsevol cas, la justificació total es realitzarà fins al 4 de novembre, inclusivament, del present exercici.  
  
Quinta. Obligacions amb tercers  
En cap cas la Conselleria d'Educació es responsabilitzarà ni directament ni indirectament de les obligacions contretes amb tercers per la Federació ASVAES - Associació Valenciana d'Estudiants.  
  
Sexta. Publicitat  
En tota la informació i publicitat que genere la Federació ASVAES-Associació Valenciana d'Estudiants, d'acord amb els fins del present conveni, farà constar que ha sigut finançada per la Conselleria d'Educació de la Generalitat, i manifestarà expressament la col·laboració entre ambdós entitats.  
  
Sèptima. Comissió de seguiment  
La Conselleria d'Educació crearà una Comissió de seguiment a fi de comprovar en qualsevol moment l'efectivitat de les actuacions previstes en el present conveni, així com la interpretació i execució del present conveni, i podrà demanar de la Federació ASVAES-Associació Valenciana d'Estudiants la remissió d'informes suficientment documentats sobre l'execució dels actes duts a terme.  
  
La Comissió estarà integrada per:  
- El cap o la cap del Servici de Relacions Institucionals i Participació Social o persona en qui delegue, que actuarà de president o presidenta.  
- Un funcionari o funcionària del Servici de Relacions Institucionals i Participació Social, que actuarà de secretari o secretària.  
- Un funcionari o funcionària del grup A de la Direcció General d'Ordenació i Centres Docents.  
- Un funcionari o funcionària del cos d'inspectors del Servici Central de la Inspecció Educativa.  
  
Octava. Termini de vigència  
El present conveni tindrà vigència des del dia de la seua firma fins al 31 de desembre de 2011, sense perjuí de les pròrrogues que per acord de les parts, i en funció de les disponibilitats pressupostàries de la Conselleria d'Educació, puguen formalitzar-se per successius períodes anuals.  
  
Novena. Causes d'extinció  
a) Per mutu acord de les parts.  
b) Per denúncia de les parts, amb l'avís previ de quatre mesos abans de la finalització del conveni, com a mínim.  
c) En compliment de l'article 7.3 del Decret 20/1993, de 8 de febrer, del Consell, la Generalitat podrà rescindir el present conveni quan les prestacions d'este no s'executen en l'exercici corresponent.  
  
  
Deu. Inscripció en el Registre de Convenis  
Este conveni s'inscriurà en el Registre de Convenis de la Generalitat i es publicarà en el Diari Oficial de la Comunitat Valenciana.  
  
Onze. Notificació a la Comissió Europea  
El present conveni no necessita ser notificat a la Comissió Europea, per no reunir els requisits de l'apartat I de l'article 107 del Tractat de Funcionament de la Unió Europea.  
I en prova de conformitat, firmen el present document, en tres exemplars, en el lloc i la data indicats en l'encapçalament.  
  
El conseller d'Educació  
Alejandro Font de Mora Turón   
  
El president de la federació ASVAES-Associació Valenciana d'Estudiants  
Benjamín Velasco Onrubia